Okresná prokuratúra Skalica 
Ružová 2, 909 01 Skalica 	

Sp. zn. : Pv 210/14/2206	Skalica, 25.6.2015
EEČ : 2-20-67-2015

U Z N E S E N I E

Trestná vec:	obvinený XXXXX  
Prečin:	Poškodzovanie a ohrozovanie prevádzky všeobecne prospešného zariadenia podľa § 288 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátor Okresnej prokuratúry Skalica
Podľa § 217 odsek 1 Trestného poriadku vyslovujem, že obvinený:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
sa v skúšobnej dobe, určenej uznesením prokurátora Okresnej prokuratúry Skalica zo dňa 12.5.2014, spisová značka Pv 210/14/2206, ktorým podľa § 216 odsek 1 Trestného poriadku podmienečne zastavil trestné stíhanie, osvedčil.
Podľa ustanovenia § 217 odsek 4 Trestného poriadku právoplatnosťou tohto rozhodnutia alebo uplynutím lehoty uvedenej v odseku 2 nastávajú účinky zastavenia trestného stíhania (§ 9 odsek 1, písmeno e).
dňa 25.01.2014 v čase asi o 18.15 h v meste XXXXX na rohu ul. Bottovej a Kátovskej, pri činžovnom dome č. 20A ul. Kátovskej, kopol do elektrickej rozvodnej istiacej skrinky (RIS), ktorá je v zmysle § 2 písm. b) bod 9) zákona č. 251/2012 Z. z. o energetike, elektroenergetickým zariadením, následkom čoho prišlo k spojeniu - skratu fáz a následnému znefunkčneniu 6 ks poistiek a v súvislosti s tým prišlo i k vypnutiu ističov hlavnej trafostanice v Holíči na ul. Kukučínovej a následnému výpadku elektrickej energie v meste XXXXX na ul. Potočná, Jesenského, Kátovská, Bottova, kpt. Nálepku a časť ul. Hollého v trvaní od 18.16 h do 19.24 h dňa 25.01.2014, kedy bola dodávka elektrickej energie obnovená opravou zariadenia výjazdom poruchovej služby spol. XXXXX, XXXXX, IČO: XXXXX, ktorej nebola spôsobená žiadna škoda

Uznesením prokurátora Okresnej prokuratúry Skalica zo dňa 12.5.2014, spisová značka Pv 210/14/2206, bola určená obvinenému skúšobná doba v trvaní 12 mesiacov.
Odôvodnenie:
Uznesením prokurátora Okresnej prokuratúry Skalica sp. zn.  Pv 210/14/2206-5 zo dňa 12.05.2014 bolo v zmysle § 216 ods. 1 Tr. poriadku podmienečne zastavené trestné stíhanie vedené proti obvinenému XXXXX pre prečin prečin poškodzovania a ohrozovania prevádzky všeobecne prospešného zariadenia podľa § 288 Trestného zákona, spáchaného na skutkovom základe, ako je uvedené vo výrokovej časti tohto uznesenia a zároveň bola týmto uznesením obvinenému uložená skúšobná doba v trvaní 12 mesiacov, ktorá začala plynúť právoplatnosťou tohto uznesenia, t. j. dňom 20.05.2014.

	Po uplynutí skúšobnej doby boli vyžiadané správy o povesti obvineného XXXXX z Mestského úradu mesta XXXXX, z Okresného úradu Senica, odboru všeobecnej vnútornej správy, z Obvodného oddelenia PZ XXXXX Okresného riaditeľstva PZ Skalica a zároveň bol zabezpečený aktuálny odpis z registra trestov obvineného.

	Z uvedených predložených materiálov som zistil, že obvinený sa počas skúšobnej doby dopustil priestupku na úseku cestnej premávky v zmysle ustanovenia § 4 ods- 1 písm. h) zákona č. 8/2009 Z. z. o cestnej premávke. Napriek uvedenému mám za to, že u obvineného je možné vysloviť záver, že viedol v skúšobnej dobe podmienečne zastaveného trestného stíhania riadny život resp. iného trestného činu sa v skúšobnej dobe podmienečného zastavenia trestného stíhania nedopustil a taktiež nebolo voči nemu inou prokuratúrou alebo súdom podmienečne zastavené trestné stíhanie, ani vedené žiadne ďalšie trestné stíhanie.

Podľa správy z Mesta XXXXX obv. XXXXX nie je prihlásený k trvalému pobytu v meste XXXXX, no bol zverený do starostlivosti XXXXX. Zo správy Okresného úradu Senica, odbor všeobecnej vnútornej správy vyplynulo, že XXXXX sa v sledovanej dobe dopustil vyššie uvedeného priestupku na úseku bezpečnosti a plynulosti cestnej premávky. Podľa správy Obvodného oddelenia PZ XXXXX sa obvinený nedopustil žiadneho trestného konania v období od 20.05.2014 doposiaľ, nebol v skúšobnej dobe a ani v súčasnej dobe nie je trestné stíhaný. Bol tiež preverený v informačných systémoch Ministerstva vnútra, takisto s negatívnym výsledkom. Uvedené skutočnosti vyplývajú tiež zo zadováženého odpisu registra trestov obvineného v aktuálnom znení.  

	Vzhľadom na uvedené skutočnosti bolo potrebné rozhodnúť tak, ako je to uvedené vo výrokovej časti tohto uznesenia.

	Po právoplatnosti tohto rozhodnutia nastávajú v zmysle § 217 ods. 4 Trestného poriadku účinky zastavenia trestného stíhania ( § 9 ods. 1 písm. e) Trestného poriadku).

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Peter Mihál
prokurátor